Nachdem sich s Wätter wieder erholt hät, händ mir de fiinsandig,   wiissi   Beach   ändlich chöne gnüsse. So sind die 4 Täg verbii gange wie im Flug und scho gli isch de letzti Tag cho. Da de Flo sich vom Tauche e Ohreentzündig gholt hät, isch d Maria mit de drü Dütsche ellei uf e  Inselrundfahrt. Während de Patient Antibiotika schluckend im dunkle Chämmerli bliibe isch, händ die andere abglägni schöni Stränd bsuecht, en Wasserfall inklusiv Varan gseh, chinesischi Tämpel erklomme und sind schlussendlich no go schnorchle. Am nächste Morge i allerherrgottsfrüeh isch die zweiköpfig Reisegruppe Müller Richtig Phuket ufbroche. Per Boot ischs zerst wie plant nach Surathani gange. Aber ab dänn isch Vieles schief gange. Zerst händ mir bi brüetender Hitz irgend ime Hinterhof uf de wiiteri Bus  müesse warte. Schlussendlich isch aber nur en Transfer-Pickup cho wo eus inen wiitere Hinterhof gfahre hät. Natürlich häts zuefälligerwiis immer öppis z Trinke oder Ässe zchaufe geh. Unfründlich und ungeduldig hät mer eus dänn erklärt, dass mir en Ufpris müend zahle, zum direkt a euse gwünschti Ort bracht zwerde. Dass mir das Agebot dankend abglehnt händ, hät d Stimmig nöd grad verbesseret ;-) Nach knapp 10 Stund uf de Bei sind mir dänn gäg de Abig nördlich vo Phuket (bim Flughafe) acho, wo en wunderschöne  Sunneuntergang am Meer euse letzti Abig in   Thailand   versüesst hät.